Diari Oficial de la Generalitat Valenciana


Sumari del DOGV 4128, del 15-11-2001 (2001/10991)

Informació pública de les bases i convocatòria de proves selectives per a proveir una plaça d'assistent tècnic sanitari, vacant en la plantilla de personal funcionari d'aquest Ajuntament i inclosa en l'oferta pública d'ocupació de 2000.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4128

Data del DOGV
:   15-11-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/10343


Data del document
:   08-05-2001

Organisme emissor
:   Ajuntament de Torrevieja

Tipus de document
:   Convocatòria

Descriptors 

:   * Torrevieja
    * concurs administratiu
    * personal sanitari
    * administració local
    * oferta d'ocupació

Informació pública de les bases i convocatòria de proves selectives per a proveir una plaça d'assistent tècnic sanitari, vacant en la plantilla de personal funcionari d'aquest Ajuntament i inclosa en l'oferta pública d'ocupació de 2000. [2001/A10582]
  
Primera. Objecte de la convocatòria
  
1.1 L'objecte d'aquesta convocatòria de proves selectives és la provisió d'una plaça d'assistent tècnic sanitari (ATS), vacant en la plantilla de personal funcionari d'aquest Ajuntament i inclosa en l'oferta d'ocupació pública per a l'any 2000.
  
1.2 Està classificada en l'escala d'administració especial, subescala tècnica, classe tècnic mitjà (grup B, d'acord amb la titulació exigida per al seu ingrés) i dotada amb les retribucions bàsiques i complementàries que corresponguen de conformitat amb la legislació vigent i acords municipals.
  
1.3 La provisió d'aquesta plaça s'efectuarà mitjançant el sistema selectiu d'oposició lliure.
  
Segona. Condicions dels aspirants
  
2.1 Per a prendre part en aquesta convocatòria, els aspirants hauran de complir els següents requisits:
  
a) Ser espanyol; o nacional d'un dels restants estats membres de la Unió Europea; o d'aquells estats a què siga aplicable la lliure circulació de treballadors segons els tractats internacionals celebrats per la Comunitat Europea i ratificats per Espanya; o ser cònjuge d'algun dels casos anteriors, sempre que no estiguen separats de dret, així com els seus descendents i els del seu cònjuge, sempre que no estiguen separats de dret, menors de 21 anys o majors de la dita edat que visquen a càrrec seu.
  
b) Tenir complits 18 anys d'edat, i no excedir d'aquella que falten menys de 10 anys, per a la jubilació per edat.
  
c) Estar en possessió del títol de diplomat en Infermeria o equivalent.
  
d) No patir cap malaltia ni defecte físic que impedisquen l'acompliment de les corresponents funcions.
  
e) No haver sigut separat mitjançant un expedient disciplinari del servei a l'estat o a l'administració local o autonòmica, ni trobar-se inhabilitat per a l'exercici de les funcions públiques.
  
2.2 Els aspirants han de complir totes les condicions enumerades l'últim dia del termini de presentació d'instàncies, amb les excepcions detallades en la lletra e), que hauran de referir-se al moment de terminació de les proves selectives.
  
Tercera. Instàncies
  
3.1 Les instàncies on se sol·licita prendre part en les proves selectives convocades s'han de dirigir a l'alcalde president de l'Ajuntament, acompanyades del justificant d'haver ingressat en la Dipositaria Municipal la quantitat de 2.000 pessetes en concepte de drets d'examen.
  
3.2 S'han de presentar dins del termini de 20 dies naturals, comptats a partir de l'endemà de la publicació de l'anunci d'aquesta convocatòria en el Boletín Oficial del Estado, al Registre General d'aquest Ajuntament, o en la forma que determina l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3.3 Els sol·licitants han de manifestar en les instàncies que compleixen totes les condicions exigides en la base segona, referides a la data que acabe el seu termini de presentació, i que es comprometen a prestar el jurament o promesa establit en el Reial Decret 707/1979.
  
Quarta. Admissió d'aspirants
  
4.1 Finalitzat el termini de presentació d'instàncies, la Presidència de la corporació aprovarà la llista provisional d'aspirants admesos i exclosos, que es farà pública en el Butlletí Oficial de la província, i serà exposada al tauler d'edictes de la corporació, concedint-se un termini de 15 dies per a reclamacions, d'acord amb l'article 71 de la Llei 30/1992. Les dites reclamacions, si n'hi haguera, seran acceptades o rebutjades en la resolució per la qual s'aprove la llista definitiva, que serà feta pública així mateix, en la forma indicada.
  
4.2 El que s'ha dit adés s'entén sense perjuí del que disposa l'article 71 de l'esmentat text legal, quant a esmena de defectes.
  
Cinquena. Tribunal qualificador
  
5.1 El tribunal qualificador estarà constituït de la següent manera:
  
President: l'alcalde president, o membre de la corporació en qui delegue.
  
Vocals:
  
- Un representant del Consell de la Comunitat Autònoma Valenciana.
  
- Un representant del professorat oficial.
  
- Un funcionari de carrera designat per la corporació.
  
- El cap del respectiu servei, o tècnic designat per la corporació.
  
- Un representant de la Junta de Personal d'aquest Ajuntament.
  
Secretari: el de la corporació o funcionari en qui delegue, amb veu i vot.
  
5.2 La designació dels membres del tribunal, titulars i suplents, es farà pública en el Butlletí Oficial de la Província i al tauler d'edictes de la corporació.
  
5.3 El tribunal no podrà constituir-se ni actuar sense l'assistència de més de la meitat dels seus membres, titulars o suplents.
  
5.4 Els membres del tribunal han d'abstenir-se de formar-ne part, quan concórreguen les circumstàncies establides en l'article 28 de la Llei de Règim Jurídic de les Administracions Públiques i del Procediment Administratiu Comú o en l'article 13.2. Del Reial Decret 364/1995, de 10 de març.
  
5.5 Els aspirants podran recusar els membres del tribunal en els termes establits en l'article 29 del mateix text legal.
  
5.6 El tribunal no podrà aprovar ni declarar que han superat les proves selectives un nombre d'opositors superior al de les places convocades.
  
5.7 El tribunal podrà disposar la incorporació als seus treballs d'assessors especialistes per a la celebració de les proves, en els termes establits en el Reial Decret 364/1995, de 10 de març.
  
5.8 El tribunal es classifica en la categoria segona als efectes establits en la Resolució de 22 de març de 1993 i percepció de les assistències que corresponguen als seus membres.
  
5.9 Les tres cinquenes parts dels membres del tribunal han de tenir coneixement escrit i oral del valencià, segons es disposa en l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.
  
5.10 El tribunal podrà disposar la incorporació a aquesta convocatòria d'assessors especialistes que asseguren la possibilitat de realitzar totes les proves en valencià, segons es disposa en l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.
  
5.11 La totalitat dels membres del tribunal ha de posseir un nivell de titulació igual o superior a l'exigit per a l'ingrés en el cos o escala que es tracte, segons disposa el Reial Decret 364/1995, de 10 de març.
  
Sisena. Desenvolupament i publicitat de les bases
  
6.1 Les bases, una vegada aprovades per un decret de l'Alcaldia, es publicaran íntegres en el Butlletí Oficial de la Província i en el Diari Oficial de la Generalitat Valenciana. L'anunci extractat de la convocatòria es publicarà en el Boletín Oficial del Estado.
  
6.2 Tots els anuncis de tràmits posteriors es publicaran en el Butlletí Oficial de la Província, tal com es concreta en els distints epígrafs d'aquestes bases i excepte el que disposa l'apartat 6.5. següent.
  
L'anunci de la convocatòria, les bases i tots els altres anuncis relatius al desenvolupament d'aquestes proves es publicarà també al tauler d'anuncis de l'Ajuntament, com a informació complementària de l'anterior, si bé els terminis es computaran a partir de la respectiva inserció en els butlletins oficials.
  
6.3 Els exercicis de les proves no podran començar fins que hagen transcorregut dos mesos des de la data en què aparega publicat l'anunci de la convocatòria en el Boletín Oficial del Estado.
  
6.4 Sense perjudici del que s'ha dit adés, el començament del primer exercici, s'anunciarà només en el Butlletí Oficial de la Província amb 15 dies d'antelació com a mínim, tot indicant-hi l'anunci el dia, hora i lloc en què haurà d'efectuar-se.
  
6.5 El començament dels restants exercicis s'anunciaran només al tauler d'anuncis de l'Ajuntament i al local on s'haja celebrat la prova precedent, havent de transcórrer entre la celebració de l'un i l'altre exercici un termini mínim de 72 hores i fer-se públic l'anunci de començament amb una antelació mínima de 24 hores.
  
6.6 Els opositors seran convocats per a cada exercici en crida única, llevat de casos de força major, degudament justificats i apreciats lliurement pel tribunal.
  
6.7 L'ordre d'actuació dels opositors, en aquells exercicis que no permeten l'actuació simultània de tots ells, s'iniciarà alfabèticament pel primer de la lletra que resulte determinada en el sorteig celebrat a aquests efectes.
  
Setena. Sistema de selecció
  
Els exercicis de l'oposició seran tres, de caràcter obligatori i eliminatori.
  
Primer exercici: consistirà a desenvolupar per escrit, durant un període màxim de dues hores, un tema de caràcter general determinat pel tribunal immediatament abans de realitzar-se l'exercici, i relacionat amb els temes de l'annex II.
  
Segon exercici: consistirà a exposar oralment, durant un període màxim de 60 minuts, sis temes extrets a la sort, tres de l'annex I i tres de l'annex II, del programa inserit al final de la convocatòria.
  
Una vegada coneguts els temes que ha d'exposar, l'opositor disposarà de 10 minuts per a preparar-los.
  
La realització d'aquest exercici serà pública.
  
Si el tribunal apreciara una deficiència notòria en l'actuació de l'aspirant, podria invitar-lo a desistir de continuar l'exercici, així com també a formular preguntes sobre els temes exposats.
  
Tercer exercici: realitzar un exercici pràctic, proposat pel tribunal, amb el marc de referència relacionat amb el temari específic (annex II) d'aquesta plaça, durant un període màxim de dues hores.
  
Durant el desenvolupament d'aquesta prova, els aspirants podran, en tot moment, fer ús dels textos legals, col·leccions de jurisprudència i llibres de consulta amb què acudisquen proveïts.
  
Vuitena. Qualificació
  
8.1 Els membres del tribunal qualificaran els exercicis d'aquesta oposició amb puntuació de 0 a 10 punts, sent eliminats els aspirants que no aconseguisquen un mínim de 5 punts en cada un d'ells.
  
8.2 Les qualificacions s'adoptaran sumant les atorgades pels distints membres del tribunal i dividint el total pel nombre d'assistents d'aquell.
  
La qualificació de cada exercici es durà a terme i es farà pública així que finalitzarà aquest.
  
8.3 La qualificació definitiva es determinarà sumant els punts obtinguts en els tres exercicis obligatoris, i el tribunal haurà de fer pública la relació amb els aprovats, que no podran sobrepassar el nombre de places convocades.
  
Novena. Relació d'aprovats, presentació de documents i nomenament
  
9.1 Acabada la qualificació dels aspirants, el tribunal publicarà la llista amb els aprovats i elevarà l'esmentada relació a l'autoritat competent per a fer el corresponent nomenament.
  
9.2 L'opositor aprovat ha de presentar a la Secretaria General de la corporació, dins del termini de 20 dies naturals, a partir de la publicació de la llista d'aprovats, els documents acreditatius de les condicions que per a prendre part a l'oposició s'exigeixen en la base segona, i que són.
  
a) Certificat de naixement, que podrà suplir amb la fotocòpia del document nacional d'identitat (aquest últim haurà de presentar-se acompanyat de l'original per a la seua compulsa).
  
b) Còpia autenticada o fotocòpia (que haurà de presentar-se acompanyada d'original per a la seua compulsa) del títol que posseïsca, d'entre els exigits en l'apartat 2.1.c), o justificant d'haver abonat els drets per a la seua expedició. Si aquests documents estigueren expedits després de la data en què va expirar el termini de presentació d'instàncies, hauria de justificar el moment en què van concloure els seus estudis.
  
c) Certificat acreditatiu de no patir cap malaltia ni defecte físic que impossibilite l'exercici normal de la funció. Aquest certificat haurà de ser expedit pel Servei Territorial de Sanitat.
  
d) Declaració de no haver sigut separat, per expedient disciplinari, del servei a l'estat o a l'administració autònoma o local, ni trobar-se inhabilitat per a l'exercici de funcions públiques, i declaració de conducta, segons la Llei 68/1980, d'1 de desembre, tot això amb referència a la data d'acabament dels exàmens.
  
e) Declaració jurada de no trobar-se sotmés a cap causa d'incapacitat específica establida en la legislació vigent i que n'anul·laria el nomenament d'acord amb el que estableix el Reial Decret Legislatiu 781/1986, de 18 d'abril.
  
El qui tinga la condició de funcionari públic estarà exempt de justificar documentalment les condicions i requisits ja demostrats per a obtenir el seu anterior nomenament, havent de presentar un certificat del ministeri, comunitat autònoma, corporació local o organisme públic del qual depén, que acredite la seua condició i totes les circumstàncies que consten en el l'expedient personal.
  
El qui, dins del termini indicat i excepte causa de força major, no presente la documentació, no podrà ser nomenat funcionari, quedant anul·lades totes les seues actuacions, sense perjuí de les responsabilitats en què pogueren haver incorregut per falsedat en la instància.
  
Deu. Nomenament en propietat i presa de possessió
  
10.1 El tribunal referit en el punt 5.1 elevarà una proposta de nomenament de ATS a favor de l'opositor aprovat, i l'òrgan competent de l'Ajuntament portarà a terme el nomenament del proposat com a funcionari de carrera.
  
10.2 La persona nomenada haurà de prendre possessió de la plaça de ATS en el termini de 30 dies hàbils comptadors des de l'endemà de la notificació del seu nomenament.
  
Si no en pren possessió en el termini assenyalat sense una causa justificada, quedarà en la situació de cessant.
  
Onze. Incidències
  
11.1 El tribunal queda facultat per a resoldre els dubtes que es presenten i prendre els acords necessaris per al bon ordre de l'oposició en tot el que no preveuen aquestes bases.
  
11.2 La convocatòria, les seues bases i tots els actes administratius que es deriven d'ella i de l'actuació del tribunal, podran ser impugnats pels interessats, en els casos i en la forma establida en la Llei 30/1992, de Règim Jurídic de les Administracions Públiques i del Procediment Administratiu Comú.
  
Dotze. Legislació aplicable
  
En tot el que no preveuen aquestes bases caldrà ajustar-se al que disposa la Llei 7/1985, de 2 d'abril; Llei 30/1984, de 2 d'agost; Llei 30/1992, de 26 de novembre; Reial Decret Legislatiu 781/1986, de 18 d'abril; Reial Decret 364/1995, de 10 de març; Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i la resta de disposicions complementàries vigents.
  
ANNEX I
  
Tema 1. La Constitució espanyola de 1978. Principis generals.
  
Tema 2. L'estat. Concepte. Elements. Formes d'estat.
  
Tema 3. Organització territorial de l'estat. Els estatuts d'autonomia: el seu significat.
  
Tema 4. Drets i deures fonamentals dels espanyols.
  
Tema 5. La monarquia. Teoria general. La Corona en la Constitució espanyola.
  
Tema 6. El poder legislatiu. Teoria general. Les Corts Generals.
  
Tema 7. Règim local espanyol. Principis constitucionals.
  
Tema 8. El municipi. El terme municipal. La població. L'empadronament.
  
Tema 9. Organització municipal. Competències.
  
Tema 10. Hisendes locals: classificació dels ingressos. Ordenances fiscals.
  
Tema 11. L'administració pública en l'ordenament jurídic espanyol. La personalitat jurídica de l'administració pública. Classes d'administracions públiques.
  
Tema 12. Principis d'actuació de l'administració pública. Eficàcia, jerarquia, descentralització, desconcentració i coordinació.
  
Tema 13. La Comunitat Valenciana. El seu estatut d'autonomia. La Generalitat Valenciana: les Corts Valencianes, el president i el Consell.
  
ANNEX II
  
Tema 1. La salut pública, la seua evolució històrica.
  
Tema 2. L'empresa, organització i estructura sanitària.
  
Tema 3. Organització de la seguretat del treball a les empreses. La gestió de seguretat.
  
Tema 4. La prevenció al si de l'empresa. Comité de Seguretat i Higiene: atribucions, relacions.
  
Tema 5. El Servei de Seguretat. L'enquesta en cas d'accident. Proteccions individuals.
  
Tema 6. Epidemiologia, estadística i informàtica en salut laboral.
  
Tema 7. Els valors llindar. Criteris generals per a la seua fixació. Tipus.
  
Tema 8. Els professiogrames i la seua utilitat. Anàlisi de llocs i professiografies. L'elaboració de les professiografies. La Psicografia.
  
Tema 9. El Servei de Salut Laboral (SSL) al si de l'empresa. Funcions.
  
Tema 10. El SSL, organització administrativa. Llibre d'activitats de treball, malalties comunes i professionals i serveis prestats.
  
Tema 11. Informe estadístic trimestral d'accidents de treball i malalties professionals. Obtenció de dades i elaboració d'aquests. Destinació. Resum estadístic anual.
  
Tema 12. Sol·licitud, elaboració i evacuació d'informes d'higiene industrial i altres. Fitxa higiènica de la Indústria: significat, apartats i tècnica d'elaboració.
  
Tema 13. Fitxa de reconeixements; significat, apartats i tècnica d'elaboració. Cartilla sanitària: estructura, ompliment, importància, destinació i utilització.
  
Tema 14. El SSL: locals i material necessari. Radiologia, anàlisi i psicotècnia.
  
Tema 15. Riscos professionals.
  
Tema 16. Medicina preventiva; definició i classes. Resultats. Tècniques en medicina preventiva.
  
Tema 17. Contaminants químics i infecciosos.
  
Tema 18. Contaminants físics: radiacions, sorolls.
  
Tema 19 . Contaminants físics: agents tèrmics.
  
Tema 20. Contaminants físics: disbarismes i vibracions.
  
Tema 21. Silicosi.
  
Tema 22. Pneumoconiosi de miners de carbó i silicatosi.
  
Tema 23. Pneumoconiosi per metall dur. Pneumoconiosis inorgàniques benignes.
  
Tema 24. Pneumoconiosis orgàniques.
  
Tema 25. L'acció protectora de la Seguretat Social.
  
Tema 26. La Seguretat Social, la seua evolució històrica.
  
Tema 27. La Llei de Bases de la Seguretat Social. Llei General de la Seguretat Social.
  
Tema 28. Règim general i especial. Camp d'afiliació del règim general de la Seguretat Social.
  
Tema 29. Accidents de treball i malaltia professional des del Reglament General de la Seguretat Social.
  
Tema 30. Atenció primària. Característiques i funcions. Informe de l'atenció primària.
  
Tema 31. Salut pública. Salut comunitària. El Servei de Salut Laboral en l'empresa.
  
Tema 32. Esquema d'organització d'un servei de salut laboral de l'empresa. Mitjans materials i locals.
  
Tema 33. L'anàlisi documental: mètode i fonts documentals. Actuacions sobre els riscos de l'ambient: incendi i explosió.
  
Tema 34. Actuació sobre els riscos de l'ambient, mecànics i d'electrocució.
  
Tema 35. Fatiga: Components de la fatiga. Fisiologia postural. Fatiga de l'aparell locomotor.
  
Tema 36. Fatiga visual. Adaptació. Treball en terminals d'ordinador. Fatiga auditiva. Treball en ambient sorollós.
  
Tema 37. Fatiga psíquica. Fatiga per sobrecàrrega tèrmica. Ritmes circadians, treballs per torns. Fatiga física total.
  
Tema 38. Ergonomia. Sistema home-màquina. Disseny de màquines. Problemes antropomòrfics i biomecànics.
  
Tema 39. Ergonomia ambiental. Estudi ergonòmic de sistemes.
  
Tema 40. La seguretat en el treball. Accidents. Causes. Anàlisi i control estadístic.
  
Tema 41. Educació sanitària. Activitats per al desenvolupament sanitari. Mètodes i mitjans.
  
Tema 42. Inspecció sanitària en edificis municipals. Serveis diversos. Reglamentació corresponent.
  
Tema 43. Sanitat municipal. Legislació. Mapes sanitaris. Consells municipals de sanitat.
  
Tema 44. Immunització i vacunació. Mètodes preventius recomanables i voluntaris. Calendaris oficials.
  
Tema 45. Primers auxilis en accidents de trànsit, treball i transport.
  
Tema 46. Síndromes infeccioses febrils agudes. Mesures terapèutiques.
  
Tema 47. Síndromes al·lèrgiques d'urgència: xoc anafilàctic, estatus asmàtic, síndrome urticarial, picadures, pegaments i coles.
  
Tema 48. Cremades. Urgències i mesures primàries.
  
Tema 49. Coordinació amb l'àrea sanitària oficial i mecànica a aplicar en cada cas concret.